CELEX: 52017PC0709
Language: mt
Date: 2017-11-30
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE

IL-KUMMISSJONI EWROPEA
            Brussell, 30.11.2017
            COM(2017) 709 final
            2017/0315(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda fl-Anness XI (Komunikazzjoni elettronika, servizzi awdjoviżivi u soċjetà tal-informazzjoni)tal-Ftehim ŻEE
            
               
         
         
            
               IL-MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               L-abbozz tad-Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE biex jinkorpora r-Regolament (UE) Nru 910/2014 dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern
                  1
               .
            
            
               L-adattamenti li jidhru fl-abbozz ta’ Deċiżjoni annessa tal-Kumitat Konġunt taż-ŻEE jmorru lil hinn minn dak li jista’ jitqies bħala sempliċement adattamenti tekniċi fis-sens tar-Regolament tal-Kunsill Nru 2894/94.
            
            
               •Il-Konsistenza ma' dispożizzjonijiet ta' politika attwali fil-qasam tal-politika
            
            
               L-abbozz anness tad-Deċiżjoni tal-Kumitat Konġunt jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda, u l-Liechtenstein). 
            
            
               •Il-konsistenza ma' politiki oħra tal-Unjoni
            
            
               L-estensjoni tal-acquis tal-UE fl-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim, li jimmiraw lejn l-istabbiliment ta’ Żona Ekonomika Ewropea dinamika u omoġenja, ibbażata fuq regoli komuni u kondizzjonijiet ugwali ta’ kompetizzjoni. 
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-Bażi ġuridika
            
            
               Il-leġiżlazzjoni li se tiġi inkorporata fil-Ftehim ŻEE hija bbażata fuq l-Artikolu 114 tat-Trattat dwar il-Funzjonament tal-Unjoni Ewropea.
            
            
               L-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni dwar Deċiżjonijiet bħal dawn, fuq proposta mill-Kummissjoni. 
            
            
               Is-SEAE, f’kooperazzjoni mal-Kummissjoni ssottometta, l-abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentah fil-Kumitat Konġunt taż-ŻEE kemm jista’ ikun malajr.
            
            
               •Is-Sussidjarjetà (għal kompetenza mhux esklużiva) 
            
            
               Il-proposta hija konformi mal-prinċipju tas-sussidjarjetà għar-raġuni li ġejja. 
            
            
               L-objettiv ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni. 
            
            
               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed. 
            
            
               •Il-proporzjonalità
            
         
         
            
               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-objettiv tagħha.
            
            
               •L-għażla tal-istrument
            
            
               F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE. 
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET KONĊERNATI U TAL-VALUTAZZJONIJIET TAL-IMPATT
            
            
               •Il-ġbir u l-użu tal-għarfien espert
            
            
               Mhux applikabbli 
            
            
               •Il-Valutazzjoni tal-impatt
            
            
               Mhux applikabbli 
            
            
               4.L-IMPLIKAZZJONIJIET BAĠITARJI
            
            
               Ma hemm l-ebda implikazzjoni baġitarja mistennija b’riżultat tal-inkorporazzjoni tar-Regolament (UE) Nru 910/2014 fil-Ftehim ŻEE.
            
            
               5.ELEMENTI OĦRA
            
            
               •Il-ġustifikazzjoni u s-soluzzjoni proposta:
            
            
               L-Artikolu 14 tar-Regolament (UE) Nru 910/2014:
            
            
               Skont l-Artikolu 14 tar-Regolament (UE) Nru 910/2014, is-servizzi fiduċjarji pprovduti minn fornituri stabbiliti f’pajjiżi terzi għandhom jiġu rikonoxxuti bħala legalment ekwivalenti għal dawk ipprovduti minn fornituri stabbiliti fl-UE fejn ikunu rikonoxxuti skont ftehim konkluż bejn l-Unjoni u dak il-pajjiż terz jew organizzazzjoni internazzjonali. 
            
            
               Wara l-inkorporazzjoni tar-Regolament (UE) Nru 910/2014 fil-Ftehim ŻEE, il-prinċipju tas-suq intern, inkorporat fl-Artikolu 4 tar-Regolament, għandu japplika fir-rigward tal-Partijiet Kontraenti kollha taż-ŻEE, biex hekk jinħoloq suq intern bejn l-Istati tal-EFTA u l-UE. Madankollu, il-ftehimiet tal-UE li, skont l-Artikolu 14 jippermetti impriżi minn pajjiżi terzi jipprovdu servizzi fis-suq uniku estiż — inkluż fl-Istati tal-EFTA — mhux se jiġu konkluż f’isem l-Istati tal-EFTA. Min-naħa l-oħra, il-Ftehim ŻEE ma jaffettwax il-kompetenza tal-Istati tal-EFTA li jikkonkludu tali ftehimiet internazzjonali ma’ pajjiżi terzi jew organizzazzjonijiet internazzjonali f’isimhom stess. Għalhekk, dment li dawn il-ftehimiet jirrispettaw l-istandards stabbiliti fl-Artikolu 14(2), huma għandhom jippermettu wkoll li s-servizzi fiduċjarji li joriġinaw minn pajjiżi terzi jiġu rikonoxxuti bħala ekwivalenti fis-suq intern u estiż. Għaldaqstant, huwa previst adattament tal-Artikolu 14(1). 
            
            
               Sabiex jiġi żgurat l-operat effettiv tal-Ftehim ŻEE f’dan ir-rigward, jenħtieġ li jsir skambju ta’ informazzjoni fir-rigward tal-ftehimiet internazzjonali dwar l-aċċess għas-suq għas-servizzi fiduċjarji fil-Kumitat Konġunt taż-ŻEE, f’konformità mal-Artikolu 92 tal-Ftehim ŻEE. Meta meħtieġ, il-Partijiet Kontraenti għandhom jidħlu f’konsultazzjonijiet sabiex isolvu d-diffikultajiet possibbli. Għaldaqstant huwa previst adattament. 
            
            
               Sabiex jinżammu kundizzjonijiet ekwi tal-kompetizzjoni fis-suq intern estiż, huwa importanti li l-fornituri ta’ servizzi fiduċjarji stabbiliti fl-Istati tal-EFTA jibbenefikaw, kemm jista’ jkun, mit-trattament reċiproku mogħti minn pajjiżi terzi lill-impriżi tal-UE fil-qafas ta’ ftehimiet konklużi mill-UE — peress li impriżi ta’ pajjiżi terzi b’hekk se jingħataw awtomatikament aċċess għas-suq tal-Istati tal-EFTA. L-abbozz ta’ Deċiżjoni tal-Kumitat Konġunt taż-ŻEE għalhekk jipproponi l-adattament korrispondenti. 
            
            
               It-tliet adattamenti proposti huma sostenzjalment identiċi għal adattamenti attwalment fis-seħħ fiż-ŻEE fir-rigward tad-Direttiva 1999/93/KE tal-Parlament Ewropew u tal-Kunsill
                  3
               , ara l-punt 5 l tal-Anness XI tal-Ftehim ŻEE.
            
            
               2017/0315 (NLE)
            
            
               Proposta għal
            
         
         
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda 
                  fl-Anness XI (Komunikazzjoni elettronika, servizzi awdjoviżivi u soċjetà tal-informazzjoni)
                  tal-Ftehim ŻEE
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114 flimkien mal-Artikolu 218(9) tiegħu,
            
            
               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  4
               , u b'mod partikolari l-Artikolu 1(3) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim dwar iż-Żona Ekonomika Ewropea
                  5
                ("il-Ftehim ŻEE") daħal fis-seħħ fl-1 ta' Jannar 1994.
            
            
               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE.
            
            
               (3)Ir-Regolament (KE) Nru 910/2014 tal-Parlament Ewropew u tal-Kunsill
                  6
                irid jiġi inkorporat fil-Ftehim ŻEE.
            
            
               (4)L-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE jenħtieġ għalhekk jiġi emendat kif xieraq. 
            
            
               (5)Il-pożizzjoni tal-Unjoni fil-Kumitat Konġunt taż-ŻEE jenħtieġ għalhekk tkun ibbażata fuq l-abbozz tad-deċiżjoni mehmuż,
            
            
               ADDOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tiġi adottata, f 'isem l-Unjoni, fil-Kumitat Konġunt taż-ŻEE dwar l-emenda proposta tal-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma' din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern u li jħassar id-Direttiva 1999/93/KE, ĠU L 257, 28.8.2014, p. 73)
               
               
                  
                     (2)
                  
                        ĠU L 305, 30.11.1994, p. 6–8
               
               
                  
                     (3)
                  
                        ĠU L 13, 19.1.2000, p. 12.
               
               
                  
                     (4)
                  
                        ĠU L 305, 30.11.1994, p. 6.
               
               
                  
                     (5)
                  
                        ĠU L 1, 3.1.1994, p. 3. 
               
               
                  
                     (6)
                  
                        Ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern u li jħassar id-Direttiva 1999/93/KE, ĠU L 257, 28.8.2014, p. 73)
               
            
      
    ---documentbreak--- 
      
         
               IL-KUMMISSJONI EWROPEA
            Brussell,30.11.2017
            COM(2017) 709 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE
            
               
         
         
            
               ANNESS
               
                  ID-DEĊIŻJONI TAL-KUMITAT KONĠUNT TAŻ-ŻEE Nru .../2017
               
                  ta’
               
                  li temenda Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE
            
            
               IL-KUMITAT KONĠUNT TAŻ-ŻEE,
            
            
               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,
            
            
               Billi:
            
            
               (1)Ir-Regolament (UE) Nru 910/2014 tal-Parlament Ewropew u tal-Kunsill tat-23 ta’ Lulju 2014 dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern u li jħassar id-Direttiva 1999/93/KE
                  1
                se jiġi inkorporat fil-Ftehim ŻEE.
            
            
               (2)Ir-Regolament (UE) Nru 910/2014 iħassar id-Direttiva 1999/93/KE tal-Parlament Ewropew u tal-Kunsill
                  2
               , li hija inkorporata fil-Ftehim ŻEE u li konsegwentement jenħtieġ li titħassar skont il-Ftehim ŻEE.
            
            
               (3)Għalhekk l-Anness XI tal-Ftehim ŻEE jenħtieġ li jiġi emendat skont dan,
            
            
               ADOTTA DIN ID-DEĊIŻJONI:
            
            
               Artikolu 1
            
            
               It-test tal-punt 5l (id-Direttiva 1999/93/KE tal-Parlament Ewropew u tal-Kunsill) tal-Anness XI tal-Ftehim ŻEE jinbidel ma’ dan li ġej:
            
            
               ‘32014 R 0910: Ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern u li jħassar id-Direttiva 1999/93/KE (ĠU L 257, 28.8.2014, p. 73)
            
            
               Id-dispożizzjonijiet tar-Regolament għandhom, għall-finijiet ta' dan il-Ftehim, jinqraw bl-adattamenti li ġejjin:
            
            
               (a)Fl-Artikolu 14(1), il-kliem “, jew bejn Stat tal-EFTA u l-pajjiż terz inkwistjoni jew organizzazzjoni internazzjonali” għandu jiddaħħal wara l-kliem “Artikolu 218 TFUE”.
            
            
               (b)Il-partijiet Kontraenti għandhom iżommu lil xulxin informati fir-rigward tan-negozjati u l-konklużjoni tal-ftehimiet imsemmija fl-Artikolu 14(1) u, fuq talba, għandhom isiru konsulatzzjonijiet fil-Kumitat Konġunt taż-ŻEE.
            
            
               (c)Kull meta l-Unjoni Ewropea tinnegozja xi ftehim imsemmi fl-Artikolu 14(1), għandha tagħmel l-almu tagħha biex tikseb l-istess trattament għal servizzi fiduċjarji kwalifikati pprovduti minn fornituri ta’ servizzi fiduċjarji kwalifikati stabbiliti fl-Istati tal-EFTA.
            
            
               (d)Fl-Artikolu 51, fir-rigward tal-Istati tal-EFTA:
            
            
               (i)fil-paragrafu 3, il-kliem “1 ta’ Lulju 2017” għandhom jinqraw “sitt xhur wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;
            
            
               (ii)fil-paragrafu 4, il-kliem “mit-2 ta’ Lulju 2017” għandhom jinqraw “sitt xhur wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”.’
            
            
               Artikolu 2
            
         
         
            
               It-testi tar-Regolament (UE) Nru 910/2014 bil-lingwa Iżlandiża u b'dik Norveġiża, li se jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandhom ikunu awtentiċi.
            
            
               Artikolu 3
            
            
               Din id-Deċiżjoni għandha tidħol fis-seħħ fi […], bil-kundizzjoni li jkunu saru n-notifiki kollha skont l-Artikolu 103(1) tal-Ftehim ŻEE*.
            
            
               
                  3Artikolu 4
            
            
               Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea, u fis-Suppliment taż-ŻEE tiegħu.
            
            
               Magħmul fi Brussell,
            
            
               
                     Għall-Kumitat Konġunt taż-ŻEE
               
               
                     Il-President
                     
                     
                     
                     Is-Segretarji
                     tal-Kumitat Konġunt taż-ŻEE
                     
               
            
         
         
            
                  
                     (1)
                  
                        ĠU L 257, 28.8.2014, p. 73.
               
               
                  
                     (2)
                  
                        ĠU L 13, 19.1.2000, p. 12.
               
               
                  
                     (3)
                  *
                        [Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]